
UU. d'wedwch a fynoch, mi fynaf D.D., 
Mae parch mawr i “ Ddoctor) yng Nghymru: 
Nid Doctor clefydau coch, melyn, neu ddu, 
Na Doctor llenyddiaeth na chanu, 
Na “Doctor o'r Gyfraith, na gwyddor ychwaith, 
Na Doctor coethedig athroniaeth, 
Ond Doctor crefyddol, yn blasu ei waith 
Wrth besgu ar fras Dduwinyddiaeth. 


Mae genyf uchelgais am fod yn ddyn mawr, 
Dyn mwyaf ei oes heb ammheuaeth; 

Iê, Doctor doctoriaid holl wlad Prydain Fawr— 
Cawr penaf Oraclau gwybodaeth: 

Nid oes ar y ddaiar lawenydd i mi 
Mor felus a moledd y werin, 

Mae arian y werin yn d'od gyda'u bri, 
Ca Doctor gan Gymry eu cenin. 


Yr wyf dan anfantais heb dalent neu ddawn 
I ddysgu er myn'd i'r Athrofa; 

Cynnygiais, ond methais—mi fynaf wneyd iawn 
Drwy brynu D.D. o Columbia: 

'Rwy'n 'nabod rhyw ddwsin a gawsant D.D. 
Na chawsant eu 'codi'n y coleg;' 

Prynasant am bumpunt eu graddau o fri— 
Dim ond ar yr arian oedd Seisneg. 


I dd'od yn boblogaidd ymunaf â'r blaid— 
Y glymblaid lywyddant yr enwad; 
Ymwthiaf a thynaf y gwifrau'n ddibaid 
Er dringo uchelfryn dyrchafiad: 
Gwynfydedd pregethwr yw cael “cyrddau mawr,' 
A gorphwys ar chwech o bregethau, 
A;u dweyd fil o weithiau i fyny a lawr 
I'w 'stwytho i daro eu doniau. 

Mor hyfryd yw gweled y brodyr yng nghyd, 
Yn 'r undeb neu yn y gymmanfa, 
Yn bloeddio'r “Amenau' blith draphlith i gyd Y 
Er cynneu tân hwyl yn y dyrfa: 
Cânt hwythau'r llefarwyr bapyrau yr oes 
I'w galw yn “gewri'r pulpudau;' 
A d'wed rhai'n gableddus fod Iesu a'i Groes 
O'r golwg yng nghysgod eu cefnau; 


Nad yw uchelwyliau'r enwadau i gyd 
Ond lle “hysbysebu pregethwyr'— 
Rhai mwya'u huchelgais am ennill y byd, ŵ 
A cholli eneidiau'r gwrandawyr. 
* Pregethwr poblogaidd) wna leiaf o waith, 
Fel gŵyr ei gartrefol ddeadell, 
A'r lleiaf ei wybod—mae beunydd ar daith 
Ym mhell o fawr freintiau'i lyfyrgell. 


Ni ŵyr mai anfoesol yw gadael ei braidd— 
Ni ddysgodd elfenau'r un Foeseg; 

Mae tân ei uchelgais yn ysu ei wraidd, 
Ac weithiau yn toddi ei floneg: 

Ca'i eglwys sydd gartref foddloni ar son 
Papyrau yr enwad am dano, 

Heb gofio fod gwaith yn ol mesur a thôn 
Y gyflog i dd'od oddi wrtho. Ln 


Mae'r praidd, druan, gartref yn ffol gan y ffaith 
Fod *Jones ni' 'n boblogaidd bregethwr; 
Ond dweyd yr un pethau mae Jones ym mhob taith, 
A'u gwella'n ei gof fel adroddwr: 
Traddoda'r un geiriau, syniadau, a jo*es 
Yng nghyrddau y Deheu a'r Gogledd; 
A'r un yw ei amcan, sef ceisio gwneyd sfro*es 
Er balchder, a phres, ac anrhydedd. 


Rhyw feiddgar anturwyr yw'r dosbarth o'r bron, i 
Yn dweyd am drysorau y nefoedd, 
Tra'n gweyd am oludoedd yr hen ddaiar gron— 
“Byd hwn' sydd yn troi'u hymysgaroedd: 
*D'od 'mlaen' yw arwyddnod uchelgais o hyd, 
Nid yw “bod yn iawn' yn ei demtio; 
Mae'n gwthio a sathru ei well yn y byd 
Er esgyn yr orsedd mae'n geisio. 


Nid oes dim yn rhy gyssegredig i'w draed, 
Na phulpud, na chroes, na thŷ gweddi; 
A thybia fod Crist wedi colli ei waed 
Er mwyn iddo ef gael enwogi: 
A'r fath ddiflanedig enwogrwydd yw hwn, 
Anghofir yn llwyr mewn cenedlaeth! 
A chleddir ei goffa yn gyfan a chrwn 
Yn fuan ar ol ei farwolaeth. 

Bydd llenor fyw'n hirach, a bardd yn ei waith, . 
Na'r hwn sydd yn ddim ond pregethwr; 
Er gwaetha'i boblogrwydd anghofir y ffaith 
Pan gollir ei lais fel adroddwr: 
Ond dyna—fe gafodd ei wobor fel rhai 
Y sonia'r Gwaredwr am danynt, 
A dichon mai doeth fyddai claddu ei fai 
Ym meddrod anghofus ei helynt. 


Gwyn fyd y rhai dystaw a gariant y Groes— 
Y gwylaidd bregethwyr lafuriant— 

Rhai diwyd a ffyddlon, gyssegrant eu hoes 
I lesiant y bobol a'u talant: 


. Hwynt hwy yw y rhai godant Gymru i'r lan— 


Maent bob dydd yn eu llyfyrgelloedd, 
A medrant gyfranu o'u nerth i'r rhai gwan, 
A bod yn oleuni i'w cylchoedd. 


Rhyw ddynion anfoddog sy'n cwyno fel hyn, 
Rhyw fodau'n gogwyddo'u beirniadu; 
Mae'n rhaid wrth amrywiaeth (fel coch, du, a gwyn 
Mewn lliwiau) 'n y rhai sy'n pregethu: 
Amrywiaeth a wisga gorff anian i gyd, 
O wadnau ei thraed hyd ei choryn; 
A rhaid i bob tymmor ddilladu y byd 
Cyn gallo ei ddyddiau wneyd ' blwyddyn. 


Mae gweithio'n gartrefol yn ormod i mi— 
Golyga wneyd mwy o bregethau; 

A llai o bregethau yw'm calon a'm cri,. 
A mwy o bregethu'r un pethau, 

Nes d'od i'w traddodi'n ddiattal a rhwydd— 
Pa werin fwynhâ wirioneddau? 

Ffrwd geiriau yn llifo yw'r ffordd i gael llwydd, 
A galwad i'r holl uchel wyliau. 


Rhaid imi wneyd defnydd o bobpeth a wna 
Ddarbwyllo edmygedd y bobol; 

Rhaid gwisgo'n babyddol, ystumio yn dda, 
A thonio yn bur annaturiol, 

A throsi y bodiau, a gweflu yn ddwys, 
Pwysleisio gwag bethau cyffredin, 

A mân ebychiadau lon'd hunan eu pwys— 
Mae hyn yn dduwioldeb i'r werin. 


Y werin i mi—aeth yr Iesu'n rhy bell 
Wrth ddweyd, 'Na ofelwch am wisgoedd;' 
Condemniodd flaenoriaid y bobol a'u gwell 
Am eistedd yn uwchaf mewn gwleddoedd; 
Condemniai y rhai oedd yn chwennych y prif 
Gadeiriau'n yr hen synagogau; 
Rhaid nad oedd yn deall yr oesau na'u rhif— 
Mae pawb heddyw'n fyw am gadeiriau. 

Condemniodd uchelwyr urddasol ei oes 
Am oddef cyfeirchion marchnadoedd; 
A'u galw yn Rabbi, a Rabbi mewn moes, 
Parchedig gan werin-dyrfaoedd: 

Mae'n flin genyf feddwl y beiai'r awr hon 
Uchelwyr enwoca'r enwadau, 

Am oddef eu galw'n Ddoctoriaid o'r bron, 
A chwennych yr uwchaf gadeiriau. 

Tra yma mae'n rhaid i mi fyn'd gyda'r oes, 
'Roedd Iesu'n lled g7zymarferol; 
Mae hunan-ymwadiad yn ofid a loes, 4. 
A thramgwydd uchelgais urddasol: 
Ymwadiad. Tyt! tyt! aed gwyleidd-dra i'r gwynt— 
Parch, golud, a safle arbenig, 
Cymdeithas boneddwyr—daw'r cwbwl yn gynt 
Ar ol cael D.D. o'r Amerig. : 


Aeth pum punt i'w brynu—pob peth sydd yn iawn, 
'Rwy'n un o “Oraclau Tangnefedd; ' 

Mae'r enwad yng Nghymru'n anwylo fy nawn— ; 
Fe'i clywsant drwy'r wlad, Dde a Gogledd: 

Mae cyfrol neu ddwy o'm pregethau'n eu tai, 
A'm darlun addurna'u 'stafelloedd; 

A Bremteb y Doctor a ddaeth yn ddifai 
O'r 'Merig i mi dros y moroedd. 


Mae'n rhaid imi floeddio, neu holltaf yn ddau, ' 
Nid oes imi eto'r un orsedd | 
Oud Cadair yr Uudeb—a daw hôno'n glau— 
Rhoir /7 i'r rhai sydd mewn anrhydedd: 
A bellach, rhaid imi gael tynu fy llun 
Mewn llyfrgell yn dwys ysgrifenu, 
A darlun o honof yn 'stumio fy hun 
Ar uchel areithfa'n pregethu. 


Mae genyf frawd gartref, hynodol ei nawd, | 
Cymmeriad go wreiddiol yw Ifor; Ê | 
Pan glywodd ddyrchafiad urddasol ei frawd, 
Fe chwarddodd nes methu d'eyd “Doctor: 
Anfonodd faith lythyr lled ddoniol i mi, 
A galwai fi'n * Ddoctor Dai Deio— 
Y Parch Dafydd Dafys yn Ffidil-di-di, 
Hir oes it', frawd anwyl, i ffidlo. 


“Ond cymmer 7 cynghor gan Ifor dy frawd— 
Na ddyro fawr serch ar dy gynffon; 

Ond gwna ag ef fel y gwna'r paun ar êi rawd— 
Ei ledu i darfu ieir dofion, 

Er cipio eu hymborth, tra'n dal ei gwt lan 
I swyno a synu'r ynfydion; 

A chofia'r gair olaf—cei farw'n y fan, 
A myn'd Aeb dy gwt trwy yr afon. 


Jonawr, 1900. GwALLTER Dpu. . 





